DA Den Europæiske Unions Tidende CE 84/738

(2004/C 84 E/0833)

SKRIFTLIG FORESPØRGSEL E-3625/03

af Charles Tannock (PPE-DE) til Kommissionen

(5. december 2003)

Om: Standardisering af nationale identitetspapirer

Den britiske indenrigsminister, David Blunkett, oplyste for nylig, at der var planer om at indføre nationale identitetskort. Planerne gik bl.a. ud på, at der skulle oprettes en national biometrisk database, som skulle indeholde unikke data om iris og fingeraftryksdata, og at smartchipteknologi skulle inkorporeres i kortene. Det forventes, at dette system vil blive indført i Det Forenede Kongerige i løbet af de næste fem år.

Er der planer om at udvikle lignende databaser i andre EU-medlemsstater? Hvilke planer findes der om at standardisere disse papirer i alle EU-lande, da EU-borgere frit kan rejse med nationale identitetskort selv uden for Schengen-området? Er der f.eks. planer om, at oplysningerne skal være maskinlæsbare, og at de også skal registreres på kortet på et internationalt sprog som f.eks. engelsk eller fransk ud over de udstedende myndigheders officielle sprog, med henblik på at lette identitetskortenes brug som rejsedokumenter overalt i EU og gøre det muligt for indvandringsmyndighederne og politiet uden for den medlemsstat, hvor borgerne er hjemmehørende, straks at forstå oplysningerne?

Svar afgivet på Kommissionens vegne af António Vitorino

(16. januar 2004)

På europæisk plan bekræftede Det Europæiske Råd i Thessaloniki (19. og 20. juni 2003), at der er brug for »en sammenhængende strategi i EU med hensyn til biometrisk identifikation eller biometriske data, idet målet må være harmoniserede løsninger for tredjelandsstatsborgeres rejsedokumenter, EU-borgeres pas og informationssystemerne (VIS og SIS II)«, og opfordrede Kommissionen »til at udarbejde passende forslag, i første omgang vedrørende visa«.

Som et første skridt fremlagde Kommissionen i september 2003 to forslag (1) om integreringen af to biometriske identifikatorer, et ansigtsbillede og to fingeraftryk, i den ensartede udformning af visa og tredjelandsstatsborgeres opholdstilladelser.

Som det andet skridt overvejer Kommissionen mulighederne for at gennemføre et forslag om en ensartet udformning af sikkerhedstræk i det europæiske pas, herunder biometriske data. Et sådant forslag kommer kun til at omfatte bestemmelser, der øger sikkerheden ved brugen af pas ved at harmonisere de fælles sikkerhedstræk og gøre dem retligt bindende. De er blevet vedtaget af medlemsstaternes repræsentanter, der er forsamlet i Rådet, i en ikke-bindende resolution. Endvidere vil biometriske identifikatorer indgå som en integrerende del. Forslaget kommer ikke til at gå ud over de gældende krav om sikkerhed og kontrol af borgere, der krydser de ydre grænser. En ny udformning af omslaget på det europæiske pas er slet ikke forudset.

Indtil videre har Kommissionen, foruden ovennævnte tiltag, ikke til hensigt at fremsætte yderligere forslag om identitetskort eller en europæisk database vedrørende individuelle biometriske data af EU-borgere.

Tiltag vedrørende oprettelsen af en sådan database for medlemslandenes egne statsborgere hører under medlemsstaternes beføjelse.

(1) KOM(2003) 558 endelig udg.